3 Januarie - Jesus verander alles - Jan van der Watt - www.bybelkennis.co.za
by Mitch Kalp · Published 03/01/2017 · Updated 07/12/2016
Lees: Mat 3:1-17 (fokus: 3:13-17)
‘Toe praat ’n stem skielik uit die hemel. Dit was God self. Hy het gesê: “Dit is my Seun vir wie Ek baie lief is. Hy verskaf My baie vreugde!”’ (3:17)
Doop is soos ŉ brug waaroor ŉ mens stap… jy stap van een wêreld af na ŉ ander een toe. Jesus was so tussen 30 en 40 jaar oud toe Hy gedoop is (3:13-17). Sy doop was ook vir Hom die oomblik toe Hy oor sy brug gestap het. Hy het na sowat 30 ‘stil jare’ waarskynlik in sy familie se houtwerkwinkel in Nasaret agtergelaat om so ŉ wêreld wat in nood roep binne te stap. Daar sou elke voetstap van die hemelse Geneesheer die wêreld skud.
Hy sou vure kom aansteek (3:11)… vure van die Gees wat die wêreldse duisternis sou verdryf en menseharte sou verlig. Met sy bloed sou Hy sonde en boosheid afwas sodat mense se lewens wit soos sneeu kon word (3:11). Hy sou strepe kom trek tussen reg en verkeerd, ja, Hy sou die koring van die kaf kom skei (3:12). Hy sou die deure van die doderyk kom oopsluit en die mag van Satan kom breek (3:12). En bowenal sou Hy God se wil kom doen en Hom blymaak.(3:17).
Ja-nee, die segging: “Die wêreld sal nooit weer dieselfde wees nie”, was nog nooit so waar as daai dag met Jesus se doop nie. Toe het die poorte van die hemel werklik oopgegaan… God het oor sy geliefde Seun gepraat en sy geliefde Seun het in die wêreld kom doen wat God wou hê. Toe Jesus oor sy brug gestap het, het nie net die aarde nie, maar ook die hemel en hel begin gebewe. En ons voel daai trillings vandag nog in ons lewens.
Dink jy nog genoeg na oor die wonder van God se liefde in jou lewe… voel jy nog die trillings van sy voetstappe wat die donker in jou lewe lig maak, jou hartseer genees, jou glimlag terugsit?